

БЪЛГАРСКИ ЕНЕРГИЕН И МИНЕН ФОРУМ

**BULGARIAN ENERGY& MINING FORUM**

1000 Sofia, 4, Trapezitsa str., E-mail : office@bulenergo.com, web site: www.bulenergyforum.org

БЪЛГАРСКИ ЕНЕРГИЕН ФОРУМ

**Обективно за казусите с топлофикациите**

*Експертен анализ*

Кой ли не се изказа по темата за последните дни ?

В съответствие с чл. 24, ал. 2 от Наредба № 5 от 23 януари 2014 г. за регулиране на цените на топлинната енергия, дружествата би трябвало да подадат своите заявления за „новите“ цени в КЕВР не по-късно от 3 месеца преди изтичането на стария ценови период, или, след влизане в сила на предлагано изменение на свързани с дейността им действащи цени.

В случая, съгласно първото обстоятелство-срока 3 месеца, дружествата е следвало да подадат заявленията си в срок до 31 март 2020 г., тъй като текущия ценови период изтича на 30.06.2020 г.

Следва да се имат в предвид, обаче следните обстоятелства: На 1 април с негово решение № Ц-10 КЕВР е утвърдил новата цена по която Булгаргаз да продава природен газ на крайните снабдители и на лицата, на които е издадена лицензия за производство и пренос на топлинна енергия **за месец април 2020 г.** Със същото решение цената на природния газ е намалена значително, с 42,78% спрямо предходно утвърдената, считано от 01.01.2020 г.

Поради тази причина, част от топлофикационните дружества, които използват за изгаряне основно гориво природен газ, при пресмятанията в подадените заявления за утвърждаване на цените са използвали по-високата цена на природния газ, като са спазили указанията на КЕВР с изх. № Е-14-00-3/20.02.2020 г. да се използват прогнозни ценови параметри.

**Така въпреки, че топлофикационните дружества формално са спазили указанията на КЕВР, те са нарушили задължението си 1 месец преди срока за подаване на заявленията да публикуват прогнозните цени в средство за масово осведомяване.**

Другите причини, поради които предложените от дружествата цени за периода от 1 април 2020 г. са завишени, освен неотчетеното утвърдено понижение на цената на природния газ, са прогнозираните по-високи условно-постоянни разходи, а именно:

1. **Включените разходи за квоти СО2.** Предвид факта, че от 2020 г. на топлофикационните дружества вече не се разпределят **безплатни** квоти СО2, които са значителни, то разходите за тяхното закупуване са изцяло за сметка на дружествата. Тяхното включване в прогнозните ценообразуващи елементи оказва сериозно въздействие за повишаване на цената.
2. **Повишените разходи за заплати, осигуровки и възнаграждения с 10%,** което съответства на тенденциите на трудовия пазар в страната. От друга страна, разходите за заплати и възнаграждения в топлофикационните дружества са значително по-ниски от средните за сектор „Енергетика“, което затруднява осигуряването на достатъчно квалифицирани кадри .
3. **Повишени разходи за ремонти**. Сериозното основание за това са повишената аварийност през последната година. В тази връзка КЕВР на база на детайлен анализ трябва да прецени обективността на заявленията и да коригира сумите в зависимост от целесъобразността и очаквания ефект от тези ремонти.
4. **Включени значителни инвестиции в нови съоръжения,** рехабилитации и свързаното с това повишаване на амортизационните разходи - например Топлофикация София.

За всяко топлофикационно дружество, мотивите за исканото увеличение са различни и индивидуални, зависят от спецификата и използваното гориво на дружеството, както и от ефективността производствения процес.

В заключение, най-съществен относителен дял в заявените цени на топлинната и електрическата енергия на топлофикационните дружества, са прогнозните променливи разходи за основно гориво (природен газ или въглища – местен добив или от внос), както и за закупуване на СО2 квоти за емисии на парникови газове.

На настоящия етап много от параметрите в заявленията на тези дружества ще претърпят корекции, както винаги.

Има думата КЕВР…..

Коренният проблем обаче остава: за провеждането на ефективна дългосрочна инвестиционна политика, особено по отношение на Топлофикация София, е нужно привличане на компетентен частен оператор, най-приемливо от всички гледни точки под концесия, който да привлече необходимия финансов ресурс за модернизация на дружеството в посока приложение на нискоемисионни технологии, по-висока ефективност и по-висока конкурентноспособност, в комбинация с ускорена дигитализация на връзките с клиентите и повишаване качеството на услугите.

Има ли, обаче, кой днес да осъзнае необходимостта от тази важна реформа, но и политическата воля да направи крачката за разделяне на политическото от бизнес управлението на това важно за София енергийно дружество.

В противен случай ще бъдем свидетели на прогресиращата загуба на неговата конкурентноспособност.

Управителен съвет

24.04.2020 г.